
ATZINUMS
Nodarbinātības un sociālo lietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:
–	ņemot vērā Eiropas Revīzijas palātas gada ziņojumu par ES aģentūrām attiecībā uz 2024. finanšu gadu,
–	ņemot vērā Eurofound 2024. gada konsolidēto gada darbības pārskatu,
–	ņemot vērā Cedefop 2024. gada konsolidēto gada darbības pārskatu,
–	ņemot vērā ETF 2024. gada konsolidēto gada darbības pārskatu,
–	ņemot vērā EU-OSHA 2024. gada konsolidēto darbības pārskatu,
–	ņemot vērā ELA 2024. gada konsolidēto gada darbības pārskatu,
<RepeatBlock-Dec>Vispārīgas piezīmes
1.	pauž gandarījumu par to, ka Eiropas Revīzijas palāta ir atzinusi Eiropas Dzīves un darba apstākļu uzlabošanas fonda (Eurofound), Eiropas Darba drošības un veselības aizsardzības aģentūras (EU-OSHA), Eiropas Profesionālās izglītības attīstības centra (Cedefop), Eiropas Izglītības fonda (ETF) un Eiropas Darba iestādes (ELA) 2024. finanšu gada pārskatiem pakārtotos darījumus par kopumā likumīgiem un pareiziem un minēto struktūru finanšu stāvokļa atspoguļojumu 2024. gada 31. decembrī — par patiesu;
2.	atzinīgi vērtē nodarbinātības, sociālo lietu un iekļautības jomā strādājošo aģentūru kvalitatīvo darbu un uzsver šo piecu aģentūru nozīmību, autonomiju un pievienoto vērtību to kompetences jomā; atzinīgi vērtē šo piecu aģentūru pastāvīgo un aizvien lielāko savstarpējo sadarbību, kā arī to, ka tās ciešāk sadarbojas ar citām ES struktūrām, tādējādi uzlabojot saskaņotību un papildināmību un vienlaikus izvairoties no pārklāšanās; turklāt atzinīgi vērtē to, ka šī sadarbība ir kļuvusi strukturētāka un tās rezultātā sākts vairāk kopīgu iniciatīvu; pieņem zināšanai Komisijas 2024. gadā veikto četru ES aģentūru Eurofound, Cedefop, ETF un EU-OSHA novērtējumu, kurā uzskatāmi parādīts, ka aģentūras sadarbojas efektīvāk un saskaņotāk; atzinīgi vērtē kopīgo rīcības plānu, kurā noteiktas darbības, ko šīs četras aģentūras kopīgi veiks, lai īstenotu novērtējumā sniegtos ieteikumus;
3.	aicina Komisiju labāk izmantot aģentūru īpašās zināšanas un analītiskās spējas nodarbinātības un sociālo lietu jomā, uzsverot, ka paļaušanās uz to pašu zināšanām uzlabotu koordināciju un Savienības budžeta resursu efektīvu izmantošanu; uzsver neizmantoto potenciālu nodrošināt specifisku, būtisku informāciju un tikpat kvalitatīvus produktus, kādus nodrošina ārējie konsultanti, ja to ļauj aģentūru pilnvaras;
4.	norāda uz Revīzijas palātas konstatējumiem par aģentūrām attiecībā uz trūkumiem publiskā iepirkuma procedūrās, pārvaldības un kontroles sistēmās un budžeta pārvaldībā un to, ka nepilnības publiskā iepirkuma procedūrās joprojām ir svarīgākais nepareizu maksājumu cēlonis;
5.	atzīst, ka ārkārtīgi augstais inflācijas līmenis 2022. un 2023. gadā, kā arī pieaugošās personāla, komunālo un citu pakalpojumu izmaksas ir likušas būtiski samazināt pamatdarbībai pieejamā finansējuma daļu 2024. gadā; norāda, ka šī situācija, jo īpaši attiecībā uz aģentūrām, kuru pilnvaras tiek paplašinātas, var apdraudēt to spēju efektīvi pildīt savus uzdevumus; uzsver, ka ir svarīgi garantēt aģentūru darbības nepārtrauktību, periodiski pārskatot to darbības budžetu atbilstību, lai nodrošinātu, ka tie ir samērīgi ar aģentūru uzdevumiem un ka to darbinieku skaits ir pietiekams; atzīst, ka aģentūru elastīgā pielāgošanās mainīgajiem apstākļiem ir palīdzējusi tām īstenot savas pilnvaras, neraugoties uz mazākiem darbības budžetiem; atgādina, ka pilnvaru paplašināšana ir vienlaicīgi jāatbalsta ar pienācīgiem finanšu resursiem;
6.	uzsver visu aģentūru nozīmi saistībā ar to nemainīgo apņemšanos savā darbībā un lēmumu pieņemšanā integrēt atbildību par vidi; atzinīgi vērtē turpmākos pasākumus oficiālas vides pārvaldības sistēmas ieviešanai tajās aģentūrās, kurās šādas sistēmas vēl nav;
7.	atgādina, ka horizontālajiem principiem, piemēram, dzimumu līdztiesībai, vajadzētu būt aģentūru budžeta plānošanas, darbību, politikas un programmu neatņemamai daļai, un atzinīgi vērtē to centienus šajā saistībā; prasa ieviest visaptverošu dzimumu līdztiesības principa ievērošanu budžeta plānošanā, lai uzraudzītu un novērtētu budžeta līdzekļu sadalījumu dzimumu līdztiesības aspektā;

Eiropas Dzīves un darba apstākļu uzlabošanas fonds (Eurofound)
8.	atzinīgi vērtē Fonda pastāvīgo kvalitatīvo darbu zināšanu vairošanā un izplatīšanā, kā arī uz pierādījumiem balstītu īpašo zināšanu nodrošināšanā, kas palīdz Eiropā izstrādāt labāk pamatotu sociālās, nodarbinātības un ar darbu saistīto politiku; augstu vērtē tā īpašās zināšanas par tematiem, kas attiecas uz Eiropas sociālo tiesību pīlāru, cita starpā direktīvām par pārredzamiem un paredzamiem darba apstākļiem, par darba un privātās dzīves līdzsvaru vecākiem un aprūpētājiem, par adekvātu minimālo algu, par darba nosacījumu uzlabošanu platformu darbā un par darba samaksas pārredzamību, kā arī par Eiropas Garantiju bērniem; atzinīgi vērtē Eurofound svarīgos pētījumus ar attiecīgo politiku saistītajās jomās, tai skaitā tā 2024. gada darbu par izmaksu ziņā nepieejamiem un neatbilstošiem mājokļiem Eiropā, adekvātu minimālo algu, nabadzību, ienākumu nevienlīdzību un vidusšķiru, darbaspēka trūkumu un Eiropas sociālās kohēzijas politisko dimensiju; atzinīgi vērtē Eurofound iesaistīšanos Eiropas Parlamenta vēlēšanu kampaņā, lai palielinātu informētību par balsošanu;
9.	atzinīgi vērtē Revīzijas palātas pozitīvo atzinumu par Fonda gada pārskatiem un aicina Fondu ņemt vērā Revīzijas palātas ieteikumus;
10.	uzsver, ka ir pārnests 15,1 % nediferencēto apropriāciju un tā ir pastāvīga problēma, kaut pārnesumu apjoms ir mazāks nekā iepriekšējā gadā, un pieņem zināšanai Fonda skaidrojumu, nošķirot plānotos un neplānotos pārnesumus (pirmie minētie ir saistīti ar daudzgadu projektiem un nerada budžeta nenoteiktību); mudina Fondu turpināt centienus turpmākajos gados vēl vairāk samazināt neplānoto pārnesumu līmeni;

Eiropas Darba drošības un veselības aizsardzības aģentūra (EU-OSHA)
11.	atzinīgi vērtē Aģentūras darbības, kuru mērķis ir izstrādāt, apkopot un sniegt uzticamu un būtisku informāciju, analīzi un instrumentus, lai uzlabotu zināšanas, palielinātu informētību un apmainītos ar informāciju par darba aizsardzību, tā turklāt veicinot ES tiesību aktu izstrādi šajā jomā; augstu novērtē informāciju un labo praksi ar mērķi veicināt veselīgas un drošas darbavietas Eiropā, jo īpaši EU-OSHA darbu, kas attiecas uz veselības un sociālās aprūpes nozari un psihosociālajiem riskiem darbavietā; atgādina, cik svarīga ir darba aizsardzība, ko nedrīkst negatīvi ietekmēt pieaugusī inflācija un dzīves dārdzība; aicina visas ES aģentūras ievērot visaugstākos darba aizsardzības standartus; atzinīgi vērtē Aģentūras paveikto 2024. gadā, tostarp publicētos darba drošības un veselības pārskatus par sirds un asinsvadu slimībām un psihosociālajiem riskiem, veselības un sociālās aprūpes nozarē īstenotās pētniecības virzību, praktiskā darba pabeigšanu saistībā ar Eiropas uzņēmumu aptauju par jaunajiem un nākotnes riskiem un jaunos tiešsaistes interaktīvos riska novērtēšanas rīkus;
12.	atzinīgi vērtē Aģentūras sniegumu 2024. gadā, kad tās budžeta izpildes līmenis sasniedza 99 % un tika īstenoti 93 % no darba programmas; pieņem zināšanai jauno stratēģiju, ko EU-OSHA pieņēma 2024. gada beigās, nodrošinot savu dienestu spēju reaģēt uz jaunām vajadzībām un uzdevumiem attiecīgajā jomā; uzsver, ka Aģentūra pilda svarīgu lomu, sniedzot datus citiem pētniecības dienestiem, piemēram, EPRS;
13.	atzinīgi vērtē Revīzijas palātas pozitīvo atzinumu par Aģentūras gada pārskatiem un aicina Aģentūru ņemt vērā Revīzijas palātas konstatējumus, jo īpaši attiecībā uz pārvaldības un kontroles sistēmām;
14.	ar bažām norāda uz lielo pārnesumu īpatsvaru, kas ir 22,6 % un salīdzinājumā ar iepriekšējo gadu ir uzlabojies, taču joprojām krietni pārsniedz 15 % slieksni; atgādina, ka atkārtoti augstie pārnesumu apmēri vājina budžeta gada pārskata principu; pieņem zināšanai Aģentūras sniegto precizējumu, nošķirot plānotos un neplānotos pārnesumus, no kuriem pirmie ir saistīti ar daudzgadu projektiem un nerada budžeta nenoteiktību; atzinīgi vērtē EU-OSHA veiktos pasākumus budžeta plānošanas procesa stiprināšanai un mudina Aģentūru turpināt nākamajos gados censties vēl vairāk samazināt neplānoto pārnesumu apmēru;
15.	atzinīgi vērtē EU-OSHA panākumus maksājumu kavējumu samazināšanā salīdzinājumā ar 2023. gadu, kas gūti, īstenojot rīcības plānu;

Eiropas Profesionālās izglītības attīstības centrs (Cedefop)
16.	atzinīgi vērtē Cedefop pētniecību, analīzi un tehniskās zināšanas profesionālās izglītības un apmācības (PIA), kvalifikāciju un prasmju politikas jomā; atzinīgi vērtē tā paveikto 2024. gadā, cita starpā prasmju apzināšanas portfeļa paplašināšanu, atbalstu iekļaušanai un analīzi par galvenajām PIA politikas izmaiņām dalībvalstīs; jo īpaši uzsver pirmo ES mēroga MI prasmju apsekojumu un darbaspēka un prasmju trūkuma indeksa (CLSSI) un prasmju tendenču īstermiņa prognozēšanas (STAS) ieviešanu; 
17.	atzinīgi vērtē Revīzijas palātas pozitīvo atzinumu par Centra gada pārskatiem un aicina Centru ņemt vērā Revīzijas palātas konstatējumus, jo īpaši attiecībā uz novēloto maksājumu īpatsvara pieaugumu salīdzinājumā ar 2023. gadu;
18.	uzteic Cedefop par tā priekšzīmīgajiem saistību un maksājumu apropriāciju izpildes rādītājiem (attiecīgi 100 % un 98,89 %), kas liecina par Cedefop uzticēto resursu optimālu izmantošanu;
19.	mudina Cedefop nekavējoties grozīt savus iekšējos noteikumus, lai nodrošinātu, ka Grieķijas norīkotie valsts eksperti, kam jāpārceļas uz Salonikiem, ir tiesīgi saņemt dienas naudu saskaņā ar vienlīdzīgas attieksmes principu;

Eiropas Izglītības fonds (ETF)
20.	atzinīgi vērtē ETF ieguldījumu cilvēkkapitāla stiprināšanā ES kaimiņvalstīs, tam bieži darbojoties sarežģītos ģeopolitiskos apstākļos; atzīst tā svarīgo lomu nodarbināmības uzlabošanā, ko panāk ar izglītības, profesionālās apmācības, prasmju, mūžizglītības un darba tirgus sistēmu reformām; atzinīgi vērtē tā likto uzsvaru uz zaļo un digitālo pārkārtošanos un prasmju prognozēšanu, attīstību un validēšanu kā horizontāliem jautājumiem; norāda, ka 2024. gadā tika atzīmēta Fonda 30. gadadiena — trīs gadu desmiti īpašo zināšanu un partnerības, veicinot iekļaujošu un efektīvu izglītību un prasmju attīstību;
21.	atzinīgi vērtē Revīzijas palātas pozitīvo atzinumu par Fonda gada pārskatiem un aicina ETF ņemt vērā Revīzijas palātas konstatējumus, jo īpaši attiecībā uz novēloto maksājumu īpatsvara pieaugumu salīdzinājumā ar 2023. gadu;
22.	atzīmē korektīvos pasākumus, ko ETF veicis, lai novērstu iepriekšējo gadu revīzijās konstatētos pārkāpumus atklātās iepirkuma procedūrās;
23.	uzsver ETF panākto dzimumu līdzsvara uzlabošanā — tagad 57 % vadītāju ir sievietes — un atzīst centienus uzlabot ģeogrāfisko līdzsvaru;

Eiropas Darba iestāde (ELA)
24.	atzinīgi vērtē darbu, ko Iestāde veic, palīdzēdama dalībvalstīm un Komisijai nodrošināt taisnīgu un efektīvu Savienības noteikumu izpildi darbaspēka mobilitātes un sociālā nodrošinājuma sistēmu koordinēšanas jomā (cita starpā 2024. gadā atbalstot 117 kopīgas saskaņotas inspekcijas), veicināt efektīvu darbaspēka mobilitāti Eiropā, izmantojot Eiropas Nodarbinātības dienestu tīkla (EURES) pasākumus, un ar apmācību un informācijas kampaņu palīdzību — jo īpaši #FairHORECAinEU un #Road2FairTransport — uzlabot izpratni par darba ņēmēju un darba devēju tiesībām un pienākumiem nozarēs ar augstu mobilitāti, tā palīdzot iedzīvotājiem un uzņēmumiem vieglāk gūt labumu no iekšējā tirgus; atzinīgi vērtē to, ka 2024. gadā Iestādei pirmo gadu bija pilnas darbības spējas un tā varēja pilnībā īstenot savas pilnvaras visās darbības jomās;
25.	pauž atzinību Iestādei par to, ka tā savu gada darba plānu ir izpildījusi 95 % apmērā, tajā pašā laikā būtiski palielinādama darbību skaitu salīdzinājumā ar iepriekšējo gadu, tostarp par 54 % palielinot saskaņoto un kopīgo inspekciju skaitu; prasa vēl vairāk atbalstīt ELA, arī palielinot tās finanšu resursus, lai nodrošinātu tās pievienoto vērtību valstu tiesībaizsardzības iestādēm un lai tā varētu pēc savas iniciatīvas sākt un veikt izmeklēšanu pārrobežu lietās;
26.	pauž gandarījumu par Revīzijas palātas kopumā pozitīvo atzinumu par Iestādes pārskatiem; tomēr norāda, ka Revīzijas palāta ir sniegusi atzinumu ar iebildēm par izdevumu likumību un pareizību, tāpat kā 2023. gadā; 
27.	šajā sakarībā pieņem zināšanai Revīzijas palātas piezīmi par 2024. gadā veiktajiem maksājumiem 2,6 miljonu EUR apmērā, kas ir 5,7 % no kopējām maksājumu apropriācijām un pārsniedz būtiskuma slieksni; norāda, ka šie maksājumi bija saistīti ar līgumu, kura slēgšanas tiesības bija piešķirtas 2022. gada ziņojumā par neatbilstīgu atzītā atklātā procedūrā (2,2 miljoni EUR), kā arī ar ex ante pārbaudēs, kas saistītas ar līguma īstenošanu, konstatētajiem trūkumiem (0,4 miljoni EUR);
28.	atzīst panākto pagaidu darbinieku (norīkotie valstu eksperti un pagaidu darbinieki) skaita samazināšanā kopš 2022. gada, kad tie veidoja 58 % no darbaspēka; tomēr pauž nožēlu par to, ka gan 2023., gan 2024. gadā šo darbinieku īpatsvars joprojām bija liels, proti, 47 %; mudina ELA un Komisiju vēl vairāk palielināt pastāvīgo darbinieku īpatsvaru, radot iespēju norīkoto valstu ekspertu vietas pārveidot par pagaidu darbinieku amata vietām;
29.	ar gandarījumu norāda, ka 2024. gadā Iestāde samazināja pārnesumu apmēru līdz 15 %, kas liecina par uzlabotu budžeta izpildi un finanšu plānošanu; pieņem zināšanai dažus trūkumus budžeta pārvaldībā, piemēram, nokavējuma procentus par 11,8 % maksājumu pieprasījumu un budžeta grozījuma 266 861 EUR apmērā nepareizu iegrāmatošanu;

Secinājums
30.	aicina aģentūras un Komisiju pēc iespējas ātrāk īstenot visus vēl neizpildītos Revīzijas palātas ieteikumus;
31.	pamatojoties uz pieejamajiem datiem, iesaka sniegt Eurofound, EU-OSHA, Cedefop, ETF un ELA izpilddirektoriem apstiprinājumu par attiecīgo iestāžu 2024. finanšu gada budžeta izpildi.</RepeatBlock-Dec>

	Pascal Arimont, Andrzej Buła, David Casa, Henrik Dahl, Gheorghe Falcă, Sérgio Humberto, Martine Kemp, Miriam Lexmann, Jagna Marczułajtis-Walczak, Eleonora Meleti, Giusi Princi, Dennis Radtke, Liesbet Sommen, Romana Tomc

	Renew
	Hristo Petrov, Jana Toom, Brigitte van den Berg

	S&D
	Francisco Assis, Gabriele Bischoff, Vilija Blinkevičiūtė, Vivien Costanzo, Johan Danielsson, Marit Maij, Aodhán Ó Ríordáin, Evelyn Regner, Rosa Serrano Sierra, Raffaele Topo

	The Left
	Li Andersson, Konstantinos Arvanitis, Per Clausen, Kathleen Funchion, João Oliveira

	Verts/ALE
	Katrin Langensiepen, Maria Ohisalo

	ESN
	Christine Anderson, Petar Volgin

	PfE
	Jaroslav Knot, Margarita de la Pisa Carrión, Pál Szekeres, Séverine Werbrouck

	ECR
	Elena Donazzan, Chiara Gemma, Marlena Maląg, Francesco Torselli, Mariateresa Vivaldini

